정조 9년
乙巳二月初八日辰時。上御誠正閣。抄啓文臣親試。兼行課講入侍時。行都承旨洪秀輔。左副承旨李祖承。假注書朴蓍壽。記注官金健修金鳳顯。以次進伏訖。引儀引試官提學吳載純。原任直提學徐浩修。檢校直提學徐有防。二直提學朴祐源。檢校直閣徐龍輔。率抄啓文臣入庭。行四拜禮訖。載純等陞殿進伏。載純曰。抄啓文臣李晴。時帶臺職。又方在外。不得入參矣。上曰。唯。課講先爲設行。可也。仍命次對入侍。健修承命出。與領議政徐命善。左議政洪樂性。行知中樞府事具善復。行吏曹判書李命植。行副司直鄭尙淳金魯鎭。行禮曹判書李在協。行戶曹判書鄭一祥。行副司直徐有隣。知敦寧徐浩修。兵曹判書李在簡。行副司直李柱國。刑曹判書趙時俊。咸春君李昌運。行副司直徐有大。漢城左尹蔡弘履。事變假注書李宗烈偕入進伏。上曰。上注書。使之上殿記注後。應製。可也。假注書洪義浩承命進伏。命善等進前曰。春寒尙峭。聖體。若何。上曰。昨因李魯春處分傳敎繳還事。以至達夜失睡矣。命善曰。王大妃殿氣候。何如。上曰。一樣矣。命善曰。惠慶宮感候加減。何如。上曰。今已平復矣。命善曰。昨因酬接。幾至達宵。今又有次對之命。玉體勞動。不瑕有損乎。上曰。大抵昨日事。政院則責在惟允。無怪其有繳還爭執之擧。而至於今日金吾草記之請罪郞官。可謂不成說矣。仍命讀禁府草記。祖承讀奏訖。上曰。此豈成說乎。昨旣下敎於政院。使之聽傳敎擧行。則草記中。所謂諉以奉命四字。此何道理。極爲駭然。其在執藝之義。陳疏爭執。則猶或可也。不此之爲。直以草記請罪聽敎之郞官者。豈成事體。此等禁堂。不可無處分。方欲以中道付處勘律矣。至於李漢豐。則予已有處分。而武承旨之如是爭執。前所罕見。屢下嚴敎。而終不動念。至以期被竄配等說爲對。予亦難於威脅。多般曉諭。然後始乃頒布。大體其人品。頗似嶺人之固執矣。命善曰。果牢確可觀矣。上曰。金吾草記。政院何可捧入乎。承旨誰也。秀輔曰。今日在院。只是臣等二人。聖敎之下。不勝惶悚矣。上曰。昨日傳敎中。旣云該房以此分付。則此是聽傳敎擧行之事。禁堂亦必無不知之理。而直曰諉以奉命云者。豈不萬萬駭怪乎。近來人之劻勷。本自如此矣。在前鞫囚。尙有保放之例。況此囚乎。命善曰。年前鞫囚中鄭哥。果有保放之事矣。上曰。此亦非創行。伊時亦考例爲之矣。命善曰。禁堂草記。果爲駭眼。而只聞宣傳官傳命保放之事而似然矣。若見傳敎之下。則豈有如是之理乎。上曰。李魯春事。予果欲使一伸公議故。昨日臺批。旣以允從爲言矣。及聞月令所告及禁都所傳。則果然病劇濱死。無可究問云故。使之保放者此也。書出傳敎。旣奉承傳。則金吾草記。終是不成事面。判金吾進前聽敎。可也。在協進伏。上曰。昨日傳敎。旣令該房分付。而禁府郞廳。亦以聽傳敎擧行。則卿之只憑府吏之言。如是草記者。豈成說乎。據理草記。或上疏爭執則可也。諉以奉命四字。大是妄發矣。在協曰。夜下傳敎。臣果未及得見矣。上曰。初欲嚴加處分矣。今聞事實。旣未及見傳敎云。則合有參恕之道。卿則罷職出去。可也。在協逬出。上曰。此判堂事。本自如此。頃日趙圭鎭口招問目中所云。無忌憚三字。亦未免駭眼矣。曾經捕將及中軍之人。若眞箇有無忌憚之事。則其罪。當何如。命善曰。果然矣。而今此諉以二字。則尤萬萬誤着矣。上曰。昨夜傳敎承宣。亦未及見乎。金吾堂上何不請推耶。秀輔曰。近來夜禁至嚴故。夜下傳敎。臣等亦未得見。朝者草記入呈時。亦緣忙錯。未及察推。臣等不勝惶恐矣。上命書傳敎曰。書出傳敎。至捧承傳。則判堂之徒憑府吏口傳奔告之言。草記中。有此大駭眼之句語。初欲嚴加處分矣。聞其事實。蓋因文跡未及見而然耳。然入啓文字。何等審愼處。則豈敢如是妄錯。當該禁府堂上罷職。又命書傳敎曰。政官牌招開政。上曰。予當詳言昨日光景。卿等其聽之。再昨日召接卿等者。蓋欲言李魯春究竟之事。而予於近日。有善忘之病。未及言之。且領相本意。則予所深知。無可更問故。昨夜牌招諸臺。欲爲收殺究竟之道。果欲一番拿鞫矣。諸臺或在外。或不進。無以備員故。適因李敬養之以政官。在闕中。特爲憲長。使之入侍。憲長則本來善於做錯故。認以停啓。竝與所懷而不欲爲之。予故溫辭導誘。以一番拿鞫。當伸公議。今旣從施。明又發啓無妨之意。縷縷言及。則都憲似以爲然矣。及夫玉堂申耆之奏。以爲旣發設鞫之啓。則豈可以罷削薄罰。而便卽停啓乎云云。於是乎沖激都憲之疑心。屢度曉諭。終不聽從。蓋都憲之意。則以所懷代奏。認爲停啓故也。至於李延伋則一啓再啓。不成臺體。謂以散齋。欲發啓辭。此尤豈成說耶。仍命讀昨日臺諫所懷批答。蓍壽讀奏訖。上曰。下段請字違式注書。往復憲長。卽爲釐正。可也。命善曰。如是下批。便爲從施。此則可謂已究竟矣。上曰。昨夜筵席。不啻千言萬語。而大略如是而已。今則不害爲善究竟矣。雖以今番金吾草記觀之。旣以還囚之意敢啓云云。則批下。知道。然後始可還囚矣。命善曰。今則新判堂出後。更入發配草記。然後始可收殺。而草記中。又有爭執島配之命矣。上命祖承更讀金吾草記訖。上曰。此亦不成體段矣。又命促入諫臺所懷批答。蓍壽承命出。以未及正書回奏。上命讀草冊批答。蓍壽讀奏訖。命善曰。諫啓亦又從施矣。上曰。諫批中。已諭憲批四字抹去。則便是允從於諫啓矣。依此爲之。可也。校理李敬一進前曰。李魯春凶憯情節。固當一番嚴覈。打破窩窟。而當初移置馬房之擧。已是過中之處分。今因罪人之病。乃有保授之命。端緖未覈。慮或徑斃。則鞫囚保放。自有已例。而至於酌配之律。拿鞫嚴問之前。決不可擧行。伏願還收魯春島配之命焉。上曰。昨日處分。果有商量矣。出擧條上曰。此儒臣則果以拿鞫爲請矣。命善曰。果然矣。敬一曰。小臣做錯。當以設鞫仰奏者。誤以拿鞫爲辭矣。上曰。旣奏之後。又此分疏。筵體豈容如是乎。秀輔曰。校理李敬一。以李魯春事。陳達所懷之際。旣請拿鞫。及其下批之後。又以設鞫仰奏者。未免做錯之失。從重推考。何如。上曰。勿推。可也。出擧條上曰。李魯春其若無病。則予果欲一問後定配。蓋以不必使瘐斃獄中故也。及聞其病在危劇。至於難保之境。則臺批中。以處分爲敎者此也。今則在渠。可謂善處矣。命善曰。然矣。旣與鞫囚有異。則今則可以傳食而藥治矣。上曰。昨日事。不過如斯。而李漢豐事。事之善否。姑舍之。三更入來。徹夜爭執。此殆文官之所罕見也。命善曰。果甚牢確矣。上曰。吏判昨在闕中。昨日事。必當詳知矣。命植曰。昨於朝房。見李敬養李延伋而問之矣。其言以爲。無論設與拿。急於鞫問云矣。上曰。李敬養昨夜事。果無大段做錯。而李延伋則果云何。命植曰。延伋只云爭執不得而退矣。上曰。此則渠自羞道故也。昨日擧措。全不成臺體矣。命善曰。今則臺啓。幸至收殺矣。上曰。收殺與否。姑舍是。予則煞費商量而然矣。上曰。廟謨陳之。命善曰。此咸鏡監司李𡊠狀啓也。以爲今春習操。與官門聚點。竝令停止。獨鎭部鍊。何以爲之事。請令廟堂稟旨。分付矣。春操竝停。旣出於軫恤軍民之聖意。獨鎭部鍊。一體姑停之意。分付。何如。上曰。依爲之。出擧條命善曰。此全羅監司趙時偉狀啓也。以爲儲置事體。何等嚴重。而當捧條八百八十九石零內。只捧二百六十六石零者。誠極可駭。當該會寧浦萬戶崔雲興。分付左水營。爲先嚴加決棍。該水使李亨元。亦難免不善督捧之失。竝令攸司。照律稟處。而該萬戶之不爲如前虛簿。乃有從實來勘者。原其罪犯。有勝於虛勘。且其該鎭流來積逋。以近三十年之久。則及今徵捧之方。必有限年之令。然後鎭將可免虛勘之罪。鎭民庶有充納之道。乞令廟堂稟旨。分付矣。近來穀簿。虛實相蒙之弊。前後飭禁。何等申嚴。而邑鎭之犯科。又復相續。不飭之營門。虛錄之鎭將。照法重勘。斷不可已。而會寧浦萬戶崔雲興。旣已査出虛簿。從實來勘。則與襲謬仍循。自歸同科者有異。且自水營。旣施嚴棍之罰。似不必更爲拿處。左水使李亨元則勿論虛錄反作。律文中。元無道帥臣論罪之例。今不可創出無前之法。令攸司拿處一款。今姑置之。儲置當捧條八百八十九石零。則流來積逋。果難一時盡捧。令帥臣。參量年限。分排石數。申飭鎭將。次第充納事。分付。何如。上曰。依爲之。出擧條命善曰。持平李萬應上疏批旨。有糴政事。令廟堂稟處之命矣。取見其疏本。則以爲捧糴一事。新還準納。舊糴竝捧。窮閭蔀屋。鷄犬不寧。鶉衣菜色。囚繫相續。旣停還捧。蓋出於爲經費不得已之擧。而年久之糴。名色甚夥。或有畢捧而疊出者。或有數寡而多出者。捧未捧之際。文書眩亂。停不停之間。多少混淆。流亡絶戶。太半鬼錄。指無爲有。吏緣爲奸。勒徵隣屬之弊。諸道惟均。舊糴未捧者。限十年盡數永蠲。前期頒布。使八域民生。均被終始之惠事。請令廟堂。劃卽稟處矣。年久舊還。爲弊於民。不待臺臣所論。聖明俯燭無餘。戊戌以後。蕩減之數。爲八十萬石。今則各道各邑最久條。不過十年內停退者而已。今此限十年永蠲之請。無乃未詳穀簿而然耶。至於徵捧時許多奸弊。難保其必無。此則依臺臣所論。各別申飭之意。分付諸道。何如。上曰。依爲之。出擧條命善曰。訓局軍布癸卯蕩減代。頃因均堂所奏。只給其半矣。關西木五十同。旣已還之後。本局事勢。不可無軫念之道。癸卯折半未給之數。聞是一千五百兩零云。此則從便區劃。準數給代事。分付該廳。何如。上曰。依爲之。出擧條命善曰。頃因尙衣提調朴祐源所奏。承文院。旣令還屬尙衣院直房矣。承文院則移接無處。臣意則以昌慶宮舊弘文館移設。似好故敢達矣。上曰。卿言好矣。然旣有言端。予當言之。雖以今番勅行時。修理草家事言之。闕外路傍左右。全是草家故。不成貌樣。景福宮前路。則六曹百司之左右布列者。規模井井。而至於慶熙宮前路。亦不如此。闕外之只有草舍矣。各司朝房。今若移設於闕外左右。則似甚便好。而非但力鉅難辦而已。卿等赴朝之路。必以迂廻爲難便之端。至於訓將。則亦必爲尤難矣。善復曰。軍門擧行。每多時急。如是設置。似不無掣礙之弊矣。命善曰。臣等之迂廻。非敢言也。以今物力。猝難議移設之擧矣。樂性曰。承文院則亦不願入接於闕內。願借得校書館樓房云矣。上曰。槐院事體。何等至重。而今乃借寓於他司耶。命善曰。然則姑置本處之外。無他道矣。上曰。承文院之置諸闕中。法意有在。而在前入接於闕內。再經回祿之災。每致還置闕外。以是之故。難於遽然入置矣。命善曰。聖敎誠然。今姑置之。好矣。上曰。唯。有隣曰。俄者大臣。以訓局癸卯條蕩減給代事。有所仰達。而目今均賑廳事力。實無擧行之道。如或不可不給。則自廟堂從長區劃。然後始可擧行矣。上曰。大臣之意。何如。命善曰。賑廳事勢。亦不可不念。北關餘布中三十同許劃。使之充給。何如。上曰。依爲之。出擧條上曰。禮曹判書前望單子入之。出榻敎以金魯鎭落點。仍命書榻敎曰。新除授禮曹判書金魯鎭牌招察任。又命書傳敎曰。玉堂番次苟艱。在外玉堂許遞。今日政。以在京無故人差出。罰已施矣。月串僉使鄭萬始。亦令今日政內遷。前僉使之徑遞可矜。仍任。又命書榻敎曰。都摠管金華鎭。從重推考。卽爲牌招。申飭行公。上曰。金華鎭之終不出肅。何也。予每欲以此事。一番洞諭矣。予非不知敦迫勉出。而如是則非徒無益。而又害之故。於頃日。言及此意於金啓洛。且以不必怒於吏判之意。爲敎矣。蓋吏判則勝於不言之人故也。大抵重臣之當初見枳。予未知爲何事。而其必有初枳再枳之人。何必於此吏判而獨當之乎。內有枳意。外施好顔者。予實非之。此則顯言而枳之者。決勝於不言而暗枳者矣。如是度日。豈非苟艱之甚乎。兩銓淸顯。依舊照擬。而閒司漫職。反不擧論。此果何故耶。命善曰。廟堂則果以華鎭。連擬於銓曹。且方在備局有司之任矣。上曰。此專由於規模不立。上下不孚之致。予所以縷縷於前後筵敎者也。雖以領府事家言之。世人以爲如何。予亦有不誠之嫌故。如是相阻。此豈非上下之不孚者乎。予雖否德。旣或有是。於彼於此。予本無輕重之別。而怪鬼覬覦之徒。則不知予之此意。見予眷注於領府事之家。則謂有如何於領相家。見予眷注於領相家。則又謂如何於領府家。此所以宮筵酬酢之後。致有尹得孚事出者也。豈非大可寒心處乎。以此世道。欲望規模之一定。則此奚異於俟河之淸也。從今以往。何以則使世人。曉然知予意之不在於此輕彼重耶。命善曰。一自宮筵承敎之後。臣等雖甚愚迷。豈不思仰體聖意之道乎。上曰。宮筵說話之後。或冀有效。而落落不合。漸致尾大難掉之慮。予故難於更言。卿等其諒之。仍命魯鎭進前曰。卿家事之難言。果如是矣。卿亦知予此意。又以此。歸傳於重臣。使之卽爲出肅。可也。魯鎭曰。聖敎及此。感泣靡措。臣之從兄。亦當卽爲出謝矣。上曰。禮判則果無礙耶。命善曰。非但禮判也。金宇鎭金尙集金啓洛。亦皆無礙照擬。吏判筵奏後。亦無別般事矣。上曰。自卿等。益加淬勵。毋負予申申之意。好矣。禮判則先退肅謝。可也。魯鎭退出。上曰。宋煥昌事。果何如。命善曰。如是區處。聖意出尋常萬萬。今則渠必無礙出仕矣。上曰。摠戎使善爲之矣。命善曰。然矣。渠家則爲五代變品云矣。上曰。卿則何故。每以親年人。照擬於閫任耶。在簡曰。頃承筵敎。有此路不必防塞之聖意故。從久次擬入。而惶悚則極矣。命善曰。嶺左兵使白師誾。與道臣嫌避。不欲赴任云矣。上曰。不必然也。曾於白東俊爲喬桐水使時。與其時監司鄭昌聖有嫌。而自上。特令當日辭朝矣。上曰。慶尙左兵使白師誾當日辭朝。出榻敎在簡曰。親押時別雲劍。當爲磨鍊矣。以陵幸時別雲劍兼行。何如。上曰。依。仍命戶判進前。一祥進伏。上曰。康陵齋室。已盡修理云耶。一祥曰。今幾畢役。而治橋梁則爲二處云矣。命善曰。昨聞李儒敬言。則兩陵相距之路。不至如自此距革橋之遠云矣。上曰。訓將前日看審於陵役云。此等事。卿無不參矣。善復曰。臣於日前送人看審。則泰陵局內水道。亦無頉云矣。上曰。領相與戶判先退。仍行旗軍洗馬。戶判仍往陵所看審。可也。上曰。諸宰中。何無稟事者耶。京兆堂上進前。弘履進伏。上曰。判尹何以在外乎。命植曰。在鄕未及聞行幸之期故也。上曰。加抄何以爲之耶。弘履曰。使郞官。各別申飭掩髂之節矣。上曰。時時摘奸。毋使有虛名無實之弊。可也。有隣曰。今番則各別從厚加給木匹矣。上曰。此何足以掩埋也。樂性曰。窮喪掩埋。此亦足矣。上曰。臺諫去就知入。吏判出去開政。可也。上曰。徐有和事。何如。善復曰。有和之未付軍職。不得入來。似爲得體矣。上曰。通于政院。可也。不此之爲。則亦未免不善周旋矣。善復曰。今番陵幸時。無晝停所磨鍊矣。何以爲之乎。上曰。當更敎矣。仍命大臣備堂先退。又命左承旨入侍。左承旨李文源進伏。文源曰。今日中日。循例啓請。標信已下之後。以旗軍洗馬相値。頉稟草記。又爲來呈。事甚不察。當該摠府堂上。推考警責。何如。上曰。依爲之。出擧條秀輔曰。同罪未敍人。隨卽提稟事。曾有定式矣。獻納林道浩。旣已蒙敍。而前大司諫李東馨。前掌令李秀夏。前持平李永穆。前正言朴基正尹翊東。方在同罪未敍中故。敢此仰達矣。上曰。敍用。可也。出擧條抄啓文臣李顯道等。以次呼名進講訖。上命書表題出揭。仍命諸文臣。退處闕內公廨製進訖。命退。承史以次退出。